Paîs Catalans: ricognossiment uficiâl pal catalan in Catalogne Nord
Il Consei Gjenerâl dai Pireneus Orientâi, intal stât francês, al ricognòs in maniere uficiâl il catalan tant che lenghe de Catalogne Nord. Chest pas al è dentri di un document fat bon inmò ai 10 di Dicembar, ma che fin cumò al jere passât cuasi sot cidin. La gnove, di fat, e je saltade fûr dome cu la difusion, ta chescj dîs, dal boletin dal Consei. Pal vicepresident dal organisim aministratîf, Marcel Mateu, la decision no va cuintri de Costituzion francese. Il proviodiment al ricognòs il catalan tant che lenghe dal dipartiment e si impegne a difindile e a sburtâle, tra lis altris ancje cul meti sù classis bilengâls intes scuelis locâls. Il test al ricognòs ancje la autoritât linguistiche dal Istitût di Studis Catalans. Pai catalaniscj si trate di un risultât storic, ma plui di cualchidun al ricuarde che, dal moment che i podês dal Consei a son limitâts, si trate plui di un at simbolic che di un intervent cuntun pês reâl su la societât de Catalogne Nord.
Font: VilaWeb, 04/02/08; Mon Divers, 04/02/08
fur_Latn fur_Latn lmo_Latn